<classify> ALIYEKUWA Mkurugenzi wa Mipango, Ufuatiliaji na Tathmini wa Taasisi ya Kuzuia na Kupambana na Rushwa TAKUKURU, Kulthumu Mansoor, amefi kishwa katika Mahakama ya Hakimu Mkazi Kisutu, Dar es Salaam akikabiliwa na mashitaka ya kujipatia zaidi ya Sh bilioni 1.4 kwa njia ya udanganyifu na kutakatisha fedha.Mshitakiwa huyo anadaiwa kujipatia fedha kutoka kwa wafanyakazi wenzake sita. Akisoma mashitaka hayo jana, Wakili wa Serikali, Wankyo Simon alidai mbele ya Hakimu Mkazi Mwandamizi, Kelvin Mhina kuwa, katika tarehe tofauti kati ya Januari 2013 na Mei 2018, mshitakiwa alighushi barua ya ofa ya Agosti 13, 2003 kwa madhumuni ya kuonesha kuwa barua hiyo imetolewa na Halmashauri ya Wilaya ya Bagamoyo Mkoa wa Pwani huku akijua kuwa sio kweli.Katika mashitaka ya pili, inadaiwa kati ya Januari 2012 na Mei 2017 maeneo ya Upanga ndani ya Wilaya ya Ilala, Dar es Salaam mshitakiwa kwa kudanganya alijipatia Sh milioni 5.2 kutoka kwa Alex Mavika ambaye ni mfanyakazi wa Takukuru kama malipo ya kiwanja kilichopo Kijiji cha Ukuni, Bagamoyo.Pia inadaiwa kati ya tarehe hizo, Mansoor alijipatia Sh milioni tatu kutoka kwa Wakati Katondo kama malipo ya kiwanja kilichopo maeneo ya Kijiji cha Ukuni wilayani Bagamoyo. Simon alidai mshitakiwa huyo pia alijipatia Sh milioni tano kutoka kwa Ofisa wa Takukuru, Gogo Migutah kama malipo ya kiwanja kilichopo eneo hilo hilo. Katika mashitaka ya tano, inadaiwa Mansoor alijipatia Sh milioni saba kutoka kwa Ekwabi Majungu ambaye pia ni Ofisa wa Takukuru kama malipo ya kiwanja hicho. Mansoor anadaiwa kati ya Januari 2012 na Mei 2017, maeneo ya Upanga jijini Dar es Salaam akiwa Mkurugenzi wa Mipango, Ufuatiliaji na Tathmini, alijipatia Sh milioni saba kutoka kwa John Sangwa kama malipo ya kiwanja cha eneo hilo. Indaiwa kuwa mshitakiwa akiwa mwajiriwa wa Takukuru, alijipatia Sh milioni tano kutoka kwa Rose Shingela kwa ajili ya malipo hayo. Katika mashitaka ya utakatishaji fedha, inadaiwa kati ya Januari 2013 na Mei 2018 maeneo ya Upanga, mshitakiwa alijipatia Sh 1,477,243,000 wakati akijua kuwa fedha hizo ni haramu na ni zao la kosa tangulizi la kughushi.Hata hivyo, mshitakiwa hakuruhusiwa kujibu kitu chochote mahakamani hapo kwa kuwa mahakama hiyo haina mamlaka ya kusikiliza kesi za uhujumu uchumi. Simon alidai upelelezi wa kesi hiyo haujakamilika na kuomba mahakama kupanga tarehe nyingine ya kutajwa. Hakimu Mhina alisema kutokana na kesi hiyo mahakama hiyo haina uwezo wa kutoa dhamana kwa sababu mashitaka ya utakatishaji fedha yanayomkabili hayana dhamana kisheria.Akipokea taarifa ya utendaji kazi wa Takukuru kwa mwaka 201718 Ikulu jijini Dar es Salaam juzi, Rais John Magufuli alimtaka Mkurugenzi Mkuu wa Takukuru kuwafikisha mahakamani watumishi wake wanaotuhumiwa kwa vitendo vya rushwa akiwemo mmoja wa wakurugenzi aliyewatapeli viwanja wafanyakazi wenzake. Bila kumtaja jina, Rais Magufuli alisema mkurugenzi huyo ambaye yuko Makao Makuu ya Takukuru, aliwauzia viwanja hewa wafanyakazi wenzake Bagamoyo mkoani Pwani vyenye thamani ya zaidi ya Sh bilioni moja na hajafikishwa mahakamani wala kurudisha fedha hizo.  <topic>: KITAIFA 